# Fredolic (desambiguació)

«Fredolic» té aquests significats:
En Micologia hi ha diferents espècies de bolets que contenen el mot Fredolic al seu nom comú. Són bolets carnosos, de fràgils a massissos i de làmines escotades, de barrets grisencs, superfície sempre seca i que pot ser radialment fibril·losa, esquamosa o vellutada. Són bolets micorrízics que podem trobar en boscos de coníferes i de planifolis. Es diferencien quatre grans grups de fredolics:

#### Fredolics vers o veritables

Són bolets de mitgencs a menuts, de barret de grisenc a negrós, vellutat o esquamós, sec, fràgil, de làmines de blanquinoses a grisenques, escotades, de cama fibrosa, buida i fràgil, de color blanc a gris o vermellós. Tots ells comestibles
* Tricholoma terreum, fredolic
* Tricholoma basirubens, fredolic de peu rosat
* Tricholoma orirubens, fredolic enrogidor
* Tricholoma squarrulosum, fredolic pebrer
* Tricholoma atrosquamosum, fredolic pebrer de cama blanca.

#### Fredolics bords

Són fredolics de barret de convex a estès, sovint mamelonat, gris metàl·lic, setinat, i sempre marcat per fibril·les radials més fosques. Les làmines blanquinoses, poden tenir l’aresta negre o erosionada. De cama massissa, ferma. Carn d’olor de rave o farina i gust marcadament amarg i algun cop, a més, picant.
* Tricholoma bresadolanum, fredolic bord d’alzinar
* Tricholoma josserandii, fredolic de Josserand
* Tricholoma sciodes, fredolic bord de faig
* Tricholoma virgatum, fredolic bord picant.

#### Fredolics groguejants

Són fredolics molt propers als fredolics vers però amb dues característiques diferencials: la carn i les làmines esdevenen lentament groguenques amb el pas del temps o el frec i l’olor del bolet sense ferir, que és farinosa, més o menys rància. Poden tenir romanents de vel fibrós, com a restes de cortina, que uneixen el marge del barret jove amb la cama. En un cas, en el fredolic anellat (Tricholoma cingulatum) trobem fins i tot un anell filamentós.
* Tricholoma cingulatum, fredolic anellat
* Tricholoma inocybeoides, fredolic de barret de bruixa
* Tricholoma argyraceum, fredolic de cortina
* Tricholoma scalpturatum, fredolic farinós
* Tricholoma portentosum, fredolic gros, xaberniscle negre, fredolic llenegat

#### Fredolics metzinosos

Són els fredolics més perillosos i que cada any causen intoxicacions entre els consumidors de bolets. Només són dues espècies, però relativament corrents en les anyades caloroses. El fredolic gros bord (Tricholoma pardinum) és propi d’avetoses, pinedes de pi negre i fagedes. El fredolic gros filamentós (T. filamentosum) el trobarem en fagedes. Són bolets massissos, robusts, de làmines blanques, cremoses en envellir, de cama massissa, sense olor característica però que al tall o al frec desprenen olor farinosa.
* Tricholoma pardinum, fredolic gros bord
* Tricholoma filamentosum, fredolic gros filamentós.

## Referències

* ↑ Cuello Subirana, Josep. Els noms dels bolets. Bellaterra: Lynx, 2007, p. 493. ISBN 978-84-96553-39-2.
* 1 2 3 Vidal, Josep Maria; Ballesteros, Enric. Bolets dels Països Catalans i els seus noms populars. Figueres: Brau Edicions, 2013. ISBN 9788496905986.
* 1 2 Gràcia, Enric. La Clau dels Bolets: Identifica'ls de la mà d'Enric Gràcia, Vol. II, p:137. El Papiol: efadós, 2022.